สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 27 ม.ค.59
27 ม.ค. 2559

– เงินเยนอยู่ที่ระดับ 118.16 เยน/ดอลลาร์ จากช่วงเช้าอยู่ที่ระดับ 118.18 เยน/ดอลลาร์
– เงินยูโรอยู่ที่ระดับ 1.0874 ดอลลาร์/ยูโร จากช่วงเช้าอยู่ที่ระดับ 1.0806 ดอลลาร์/ยูโร
– ดัชนี SET ปิดวันนี้ที่ระดับ 1,278.29 จุด เพิ่มขึ้น 10.22 จุด หรือ 0.81% มูลค่าการซื้อขาย 42,243.03 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 408.06 ล้านบาท (SET+MAI)
 
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) คาดอัตราการขยายตัวของเศรษฐกิจไทย (GDP) ปี 58 จะขยายตัวได้ 2.9% ดีกว่าก่อนหน้านี้ที่คาดไว้ 2.8% ส่วนโครงการเพิ่มความเข้มแข็งของเศรษฐกิจฐานรากตามแนวทางประชารัฐ คาดจะช่วยกระตุ้นเศรษฐกิจในปี 59 ให้เพิ่มขึ้นได้อีก 0.15% จากล่าสุดที่ สศค.ประมาณการไว้ว่าปีนี้เศรษฐกิจไทยจะขยายตัวได้ 3.8%
– นายอภิศักดิ์ ตันติวรวงศ์ รมว.คลัง กล่าวในที่ประชุมคณะกรรมการนโยบายการให้เอกชนร่วมลงทุนในกิจการของรัฐ (PPP) ว่าวันนี้ กระทรวงคมนาคมได้รายงานแผนความคืบหน้าเรื่องการพัฒนารถไฟ และรถไฟฟ้า รวมทั้งความคืบหน้าโครงการตามมาตรการเร่งรัดโครงการให้เอกชนร่วมลงทุนในกิจการของรัฐ (PPP Fast Track) และกระทรวงคมนาคมกำลังศึกษาโครงการรถไฟความเร็วสูง เส้นทางกรุงเทพ-ระยอง ความเร็ว 250 กม./ชั่วโมง นำเข้า PPP Fast Track เป็นโครงการที่ 6
– นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า EXIM BANK พร้อมทำงานร่วมกับหน่วยงานภาครัฐและเอกชนที่เกี่ยวข้องเพื่อผลักดันให้ภาคการส่งออกของไทยขยายตัวได้ตามเป้าหมาย 5% ที่รัฐบาลตั้งไว้ ทำหน้าที่เป็นเครื่องมือทางการเงินให้ผู้ประกอบการไทยสามารถเริ่มต้นและขยายธุรกิจส่งออกได้
– สถาบันวิจัยเศรษฐศาสตร์และเทคโนโลยี ของไชน่า เนชั่นแนล ปิโตรเลียม คอร์ปอเรชั่น (CNPC) เปิดเผยว่า จีนพึ่งพาน้ำมันนำเข้าเกินอัตราส่วน 60% เป็นครั้งแรกในปี 2558 และคาดว่าจะเพิ่มขึ้นอีกในปี 2559
รายงานระบุว่า ปริมาณการใช้น้ำมันในจีนปรับตัวขึ้น 4.4% ในปี 2558 ซึ่งเพิ่มขึ้น 0.7% เมื่อเทียบกับปีก่อนหน้า ส่งผลให้สัดส่วนการนำเข้าสุทธิอยู่ที่ระดับ 60.6%
– นักวิเคราะห์คาดการณ์ว่า ธนาคารกลางออสเตรเลียจะยังไม่ปรับลดอัตราดอกเบี้ยในช่วงครึ่งแรกของปีนี้ หลังจากมีรายงานว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อที่สำคัญ ปรับตัวเพิ่มขึ้นสูงกว่าที่ตลาดคาดการณ์ไว้
– สำนักงานสถิติแห่งชาติฝรั่งเศส (Insee) เผยผลสำรวจความเชื่อมั่นผู้บริโภคเดือน ม.ค.59 ปรับตัวขึ้นสู่ระดับ 97 จากระดับ 96 ในเดือนก่อนหน้า แม้มีความกังวลก่อนหน้านี้ว่าเหตุก่อการร้ายในกรุงปารีสเมื่อเดือน พ.ย.ที่ผ่านมาจะกระทบผู้บริโภค
– ผลการสำรวจโดยบริษัทวิจัย GfK เผยความเชื่อมั่นของผู้บริโภคเยอรมนีมีแนวโน้มทรงตัวในเดือน ก.พ.59 โดยคาดว่าจะอยู่ที่ 9.4 ซึ่งไม่เปลี่ยนแปลงจากเดือน ม.ค.59 และมากกว่าที่นักเศรษฐศาสตร์คาดการณ์ไว้ที่ 9.3
 
ที่มา: สำนักข่าวอินโฟเควสท์